《平淮西碑》
清代·邓汉仪

雪夜功成罢鼓鼙，昌黎碑版照淮西。文章何意开谗妒，妇女偏能窃品题。

易代磨崖争日月，当年奋笔扫鲸鲵。只今苍碣斜阳外，频见游人驻马蹄。

作者简介：清江苏泰州人，字孝威。康熙十八年召试鸿博，官中书舍人。贯穿经史百家之学，尤工诗，与吴伟业、龚鼎孳相唱和。尝次近代名人之诗为《诗观》。有《过岭集》。